
[bookmark: _heading=h.h8mgdoufo9dp]Kratice

1. Pravilnik	: Pravilnik o licenciranju
2. Savez		: Hrvatski badmintonski savez
3. Udruga		: Klub registriran kao udruga ili sportsko trgovačko društvo (d.o.o., d.d., s.d.d.)
4. NN		: Narodne novine
5. Igrač		: Igrač ili igračica


1. [bookmark: _heading=h.7zfit4t6sg9m]Uvodne odredbe
[bookmark: _heading=h.5hpkp58k0yqh]1. Uvodne odredbe
1.1 Pravilnikom se uređuju uvjeti i postupci licenciranja, produženja licence, prestanka licence i prijelaza (promjene licence) igrača u Savezu, uključujući Ugovor između Udruge i igrača. 
1.2 Osnovna načela Pravilnika su:
· slobodna volja igrača pri izboru Udruge za koju će se licencirati,
· zaštita interesa igrača, Udruge i hrvatskoga badmintona u cjelini. 
1.3 Dokumentacija vezana uz Pravilnik dostavlja se Savezu u pisanom obliku, a na temelju iste se vodi i ažurira Upisnik igrača - popis igrača licenciranih u Savezu. 
1.4 Upisnik igrača obvezno sadrži sljedeće podatke, od kojih se javno objavljuju samo oni neophodni za provjeru prava nastupa:
· ime Udruge,
· ime i prezime igrača,
· spol igrača,
· godinu rođenja igrača,
· oznaku uplaćene naknade za licenciranje igrača,
· datum do kojeg važi licenca igrača,
· eventualnu ugovornu obvezu igrača prema Udruzi i datum važenja iste,
· podatak o državljanstvu igrača (samo za strane državljane). 
1.5 Upisnik igrača je javan i objavljuje se na službenim mrežnim stranicama Saveza www.cba.hr, u skladu sa Zakonom o provedbi Opće uredbe o zaštiti podataka (NN 42/18), svakoga utorka do 13 sati, a na osnovu valjane i potpune dokumentacije koja se u Savez dostavi najkasnije do ponedjeljka do 12 sati. Ukoliko je dostavljena dokumentacija nepotpuna ili zakašnjela, Savez će o tome obavijestiti podnositelja, a zahtjev će biti obrađen u prvom sljedećem tjednom terminu nakon zaprimanja potpune dokumentacije. 
1.6 Prijelazni rokovi (rokovi za promjenu Udruge) su zimski prijelazni rok i ljetni prijelazni rok. Datumi prijelaznih rokova određuju se Natjecateljskim pravilnikom za tu natjecateljsku sezonu, a načelno zimski prijelazni rok traje od 15. prosinca do 31. prosinca, dok ljetni prijelazni rok traje od 15. lipnja do 30. lipnja. Igrač koji trenutno nije licenciran niti za jednu Udrugu može se licencirati u bilo kojem trenutku tijekom natjecateljske sezone.
2. [bookmark: _heading=h.n8ad7579u94]Postupak licenciranja igrača
2.1 Licenciranje igrača u Savezu provodi matična Udruga (punopravna ili pridružena članica Saveza) predajom uredno ispunjene Pristupnice iz privitka ovog Pravilnika te, u slučaju postojanja ugovornog odnosa, odgovarajućeg dokaza o ugovornoj obvezi. Pravo natjecateljskog nastupa licenciranog igrača na službenim natjecanjima definira se prema statusu pripadajuće Udruge:
· Igrač licenciran za Udrugu u statusu punopravne članice Saveza ostvaruje pravo nastupa na Prvenstvu Hrvatske (PH) i turnirima Hrvatskog kupa (HK).
· Igrač licenciran za Udrugu u statusu pridružene članice Saveza ostvaruje pravo nastupa samo na turnirima Hrvatskog kupa (HK), bez prava nastupa na Prvenstvu Hrvatske (PH).
 
2.2 Maloljetne igrače u svim poslovima vezanim uz Pravilnik zastupa roditelj odnosno zakonski skrbnik. 
2.3 Licenciranjem u Savezu igrači (odnosno njihovi zakonski zastupnici) istodobno daju privolu Savezu za prikupljanje i obradu osobnih podataka isključivo u svrhu provođenja sustava licenciranja, organizacije natjecanja, vođenja evidencija te drugih aktivnosti Saveza, a u skladu sa Zakonom o provedbi Opće uredbe o zaštiti podataka (NN 42/18). Osobni podaci su: Ime i prezime, spol, datum rođenja, adresa stanovanja, OIB, broj računa, e-mail, broj telefona, fotografije. Sve navedeno je posebno napomenuto na Pristupnici iz privitka ovog Pravilnika. 
2.4 Licenca igrača u Savezu vrijedi za tekuću natjecateljsku sezonu, osim ako Ugovorom između Udruge i igrača to nije drugačije riješeno. 
2.5 Igrač se u Savezu može istovremeno licencirati samo za jednu Udrugu. 
2.6 Nelicencirani igrači nemaju pravo nastupa na natjecanjima pod nadzorom Saveza, kao ni na natjecanjima na kojima je potrebna prijava Saveza. 
2.7 Nelicencirani igrači se mogu licencirati tijekom cijele natjecateljske sezone.

2.1. Produženje odnosno prestanak licence
Ukoliko Ugovorom između Udruge i igrača nije drugačije riješeno, za postupke iz ove točke vrijede sljedeća pravila:
· Udruga produžuje licence za svoje igrače tako da najkasnije do 15. siječnja dostavi Savezu popis igrača iz svoga članstva kojima se produžuje licenca.
· Igrači kojima po isteku zimskog roka za licenciranje nije produžena licenca smatraju se nelicenciranim igračima.
· Igrač može sam prekinuti svoju licencu uz pisani zahtjev kojeg treba dostaviti Savezu. Takvom igraču licenca prestaje s početkom prvog sljedećeg roka za licenciranje od datuma podnošenja zahtjeva i on se od tada smatra nelicenciranim igračem. 
2.2. [bookmark: _heading=h.piuekib0oev1]Prijelaz (promjena Udruge) 
2.2.1. Prijelaz je dozvoljen samo za vrijeme zimskog ili ljetnog prijelaznog roka.
2.2.2. Ukoliko Ugovorom između Udruge i igrača to nije drugačije riješeno, igrač licenciran za jednu Udrugu može prijeći (promijeniti licencu) u drugu Udrugu u koju prelazi, dostavom valjane dokumentacije u skladu s točkom 2.1 ovog Pravilnika.
2.2.3. Prelazak članice Saveza iz punopravnog u pridruženi status ne mijenja status licence igrača licenciranih za tu članicu Saveza.
3. [bookmark: _heading=h.vc1bkicuvu9c]Ugovori
3.1 Međusobni odnosi, prava i obveze između Udruge i igrača mogu se dodatno urediti ugovorom, sukladno važećim odredbama Zakona o sportu i drugim zakonima RH.
4. [bookmark: _heading=h.ppaskbh0md4a]Uvjeti valjanosti licence igrača
4.1 Licenca igrača postaje važeća i aktivna u Savezu od datuma kada su istodobno ispunjena tri uvjeta:
· Udruga je podnijela uredan zahtjev za licenciranje (Pristupnicu) u Savezu u skladu s točkom 2.1,
· Savezu je dostavljena potvrda o uplati naknade za licenciranje igrača prema važećem Cjeniku Saveza,
· Savezu je dostavljena važeća potvrda o općoj zdravstvenoj sposobnosti igrača, izdana od strane ovlaštenoga liječnika u skladu sa Zakonom o sportu. 
4.2 Igrač prestaje biti važeće licenciran u Savezu onog datuma kada prestane važiti bilo koji od tri uvjeta iz točke 4.1 (npr. istek važenja liječničkog uvjerenja tijekom sezone), te se od tada smatra nelicenciranim igračem sve do obnove navedenog uvjeta. 
4.3 Nelicencirani igrači (ili igrači s nevažećom licencom) nemaju pravo nastupa na natjecanjima pod nadzorom Saveza, kao ni na natjecanjima na kojima je potrebna prijava Saveza. 
4.4 Udruga je dužna samostalno i kontinuirano pratiti valjanost svih uvjeta iz točke 4.1. (poput roka važenja liječničkog uvjerenja) za igrače koje je licencirala te pravovremeno obnoviti i dostaviti važeću dokumentaciju Savezu. U slučaju isteka bilo kojeg od navedenih uvjeta tijekom natjecateljske sezone, Savez će takvom igraču onemogućiti nastup na službenim natjecanjima sve do trenutka dostave valjane dokumentacije.
5. [bookmark: _heading=h.jxpn4xahukwo]Završne odredbe
5.1 Udruge odnosno igrači imaju pravo uložiti žalbu na rješenja i odluke donesene u prvom stupnju (od strane Stegovnog suca ili drugog nadležnog tijela) u roku od 15 dana od dana primitka pisane odluke. O žalbi u drugom stupnju odlučuje Upravni odbor Saveza, koji je dužan donijeti odluku na svojoj prvoj sljedećoj sjednici nakon zaprimanja žalbe. Odluka Upravnog odbora Saveza je konačna i protiv nje nema mjesta daljnjoj žalbi unutar Saveza. 
5.2 Pravilnik stupa na snagu činom donošenja, a donosi ga, mijenja i tumači Upravni odbor Saveza. 
5.3 Sastavni dio ovog Pravilnika su privitci koji su objavljeni na službenim mrežnim stranicama Saveza www.cba.hr:
· Natjecateljska Pristupnica.
· Upisnik igrača.

Predsjednik Saveza
Ratko Galjer

